„ Þegar ég var unglingur fór ég á skemmtistaði með vinum mínum og mér fannst óþægilegt að borða fyrir framan fólk . Á leiðinni heim leitaði ég að bílalúgu sem væri opin allan sólarhringinn og borðaði þrjár máltíðir rétt áður en ég fór að sofa . “ Suplee segist hafa áttað sig á því að hann þyrfti að breyta lífsstíl sínum . Í kjölfarið fór hann að innbyrða færri kaloríur og leitaði í næringarríkari mat en áður . Sem dæmi nefnir hann gríska jógúrt og fitulítið kjöt . Samhliða þessu fór hann að stunda líkamsrækt og æfir sex sinnum í viku . Þá er hann duglegur að deila æfingum með aðdáendum sínum á Instagram . Hann segist vilja kenna hlustendum hlaðvarpsins að lifa heilbrigðara lífi án öfga og hvetja þau til þess að læra inn á mataræði sem hægt sé að fylgja í stað þess að leita skyndilausna .